FI Euroopan unionin virallinen lehti L 338/83

KOMISSION ASETUS (EY) N:o 2076/2005,

annettu 5 päivänä joulukuuta 2005,

Euroopan parlamentin ja neuvoston asetusten (EY) N:o 853/2004, (EY) N:o 854/2004 ja (EY) N:o 882/2004 täytäntöönpanoa koskevista siirtymäjärjestelyistä sekä asetusten (EY) N:o 853/2004 ja (EY) N:o 854/2004 muuttamisesta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (1) ja erityisesti sen 9 artiklan,

ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (2) ja erityisesti sen 16 artiklan,

ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (3) ja erityisesti sen 63 artiklan 1 kohdan,

sekä katsoo seuraavaa:

(1) Euroopan parlamentin ja neuvoston asetusten (EY) N:o 852/2004 (4), (EY) N:o 853/2004, (EY) N:o 854/2004 ja (EY) N:o 882/2004 voimaantulo 1 päivänä tammikuuta 2006 tuo mukanaan huomattavia muutoksia sääntöihin ja menettelyihin, joita elintarvikealan toimijoiden ja jäsenvaltioiden toimivaltaisten viranomaisten on noudatettava. Joidenkin tällaisten toimenpiteiden soveltaminen välittömästi 1 päivästä tammikuuta 2006 aiheuttaisi joissakin tapauksissa käytännön ongelmia. Olisi otettava käyttöön siirtymäkausi, jotta uusien sääntöjen ja menettelyiden täysimääräinen täytäntöönpano sujuu ongelmitta.

(2) Siirtymäkauden pituuden määrittelyn yhteydessä on asianmukaista ottaa huomioon uusien hygieniaa koskevien säännösten alustava uudelleentarkastelu, joka on määrä toteuttaa ensimmäisten neljän täytäntöönpanovuoden aikana.

(3) Olisi säädettävä siirtymäkaudesta, jonka aikana tietyt kyseisten asetusten vaatimukset voidaan panna täytäntöön asteittain. Yhdenmukaisen lähestymistavan varmistamiseksi siirtymäkauden pituuden olisi periaatteessa oltava neljä vuotta, mutta se voi perustellussa tapauksessa olla myös lyhyempi. Lisäksi olisi säädettävä mahdollisuudesta tarkastella uudelleen kaikkia tällaisia järjestelyitä niistä saadun kokemuksen perusteella.

(4) Perustavanlaatuisena siirtymäjärjestelynä olisi edelleen oltava mahdollista saattaa markkinoille tuotteita, jotka on valmistettu ennen uusien sääntöjen voimaantuloa. Tätä järjestelyä olisi sovellettava koko siirtymäkauden ajan, paitsi niissä tapauksissa, joissa tuotteen säilyvyys on siirtymäkautta lyhyempi.

(5) Asetusta (EY) N:o 853/2004 ei sovelleta tuottajiin, jotka toimittavat jäniseläinten ja siipikarjan lihaa pieninä määrinä suoraan lopulliselle kuluttajalle tai paikallisiin vähittäisliikkeisiin, jotka toimittavat kyseisen lihan suoraan lopulliselle kuluttajalle tuoreena lihana. Myös terveyttä koskevista ongelmista tuoreen siipikarjanlihan kaupassa 15 päivänä helmikuuta 1971 annetussa neuvoston direktiivissä 71/118/ETY (5) sekä terveyttä ja eläinten terveyttä koskevista ongelmista kaninlihan ja tarhatun riistan lihan tuotannossa ja markkinoille saattamisessa 27 päivänä marraskuuta 1991 annetussa neuvoston direktiivissä 91/495/ETY (6) jäsenvaltioiden sallitaan poiketa yleisistä vaatimuksista kyseisessä tarkoituksessa rajoittamatta sitä tuoreeseen lihaan. Tämä mahdollisuus olisi säilytettävä siirtymäkauden ajan.

(6) Erityisesti sellaisten laitosten hyväksyntä, jotka aikaisempien sääntöjen mukaan saivat saattaa tuotteitaan kansallisille markkinoilleen ilman hyväksyntää, aiheuttaa raskaan taakan asiasta vastaaville toimivaltaisille viranomaisille. Siksi olisi säädettävä siirtymäjärjestelyistä, joilla tällaisten laitosten sallitaan jatkaa tuotteiden saattamista kansallisille markkinoille, kunnes ne saavat varsinaisen hyväksynnän.

(7) On tarpeen tarkistaa siirtymäjärjestelyä, joka koskee pakkaus- ja kääremateriaalien sekä merkintävälineistön käyttöä asetuksen (EY) N:o 853/2004 liitteessä II olevan I jakson 6 kohdan mukaisesti, jotta voidaan tiukentaa aikaisempia merkintävälineistön käyttöä koskevia sääntöjä ja ottaa samalla asianmukaisesti huomioon elintarvikealan toimijoiden odotukset joustavuuden soveltamisesta merkintävälineistöön, joka on hankittu ennen uuden säännöstön täytäntöönpanoa. Siksi olisi poistettava asiaa koskevat säännökset kyseisestä asetuksesta ja säädettävä uudesta järjestelystä tässä asetuksessa. Koska tällaiseen siirtymäjärjestelyyn liittyy väärinkäyttöriski, sen pituutta olisi rajoitettava, ja olisi huolehdittava siitä, että uusien sääntöjen vastainen vanha merkintävälineistö poistetaan käytöstä mahdollisimman pian ja viimeistään siirtymäkauden lopulla. Tämän vuoksi asetuksen (EY) N:o 853/2004 liite II ja asetuksen (EY) N:o 854/2004 liite I olisi muutettava vastaavasti.

(8) Eläinperäisten elintarvikkeiden tuontia koskevia terveysvaatimuksia ei yhdenmukaisteta täysin tiettyjen tuotetyyppien osalta, mistä syystä olisi selvennettävä, mitä tuonnin edellytyksiä tällaisiin tuotteisiin sovelletaan siirtymäkauden aikana.

(9) Elintarvikealan toimijoille asetetaan uudeksi vaatimukseksi elintarvikeketjua koskevien tietojen toimittaminen. Olisi otettava käyttöön siirtymäkausi, jotta kaikki vaatimukset elintarvikeketjua koskevien tietojen toimittamisesta voidaan panna täysimääräisesti täytäntöön. Erityisesti maatilan ja teurastamon välistä tiedonkulkua olisi helpotettava ottamalla käyttöön siirtymäjärjestely, jolla lievennetään vaatimusta, jonka mukaan tiedot on toimitettava vähintään 24 tuntia ennen eläinten saapumista teurastamoon.

(10) Asetuksen (EY) N:o 853/2004 liitteessä III olevassa III jaksossa säädetään, että tarhattujen muiden kuin kotieläiminä pidettyjen sorkka- ja kavioeläinten mukana on tilalta teurastamoon saakka oltava virkaeläinlääkärin tai hyväksytyn eläinlääkärin antama ja allekirjoittama todistus. Direktiivissä 91/495/ETY puolestaan säädetään eläinlääkintäviranomaisen antamasta vakuutuksesta. Tämä säännös olisi säilytettävä siirtymäkauden aikana.

(11) Asetuksen (EY) N:o 854/2004 liitteessä I olevan X luvun B osassa vaadittu terveystodistus on yksityiskohtaisempi kuin aikaisemmin kuvattu terveystodistus. Direktiivin 91/495/ETY liitteessä III esitetty terveystodistusmalli olisi hyväksyttävä käytettäväksi siirtymäkauden aikana.

(12) Asetuksen (EY) N:o 853/2004 liitteessä III olevassa V jaksossa säädetään, että jauhelihan raaka-aineen on täytettävä tietyt vaatimukset, ja vahvistetaan pakkausmerkintävaatimukset. Jauhelihalle asetetut koostumusvaatimukset, erityisesti rasvapitoisuus ja sidekudoksen ja lihaproteiinin suhde, olisi arvioitava. Odoteltaessa tämän arvioinnin tuloksia on aiheellista säilyttää nykyiset koostumusvaatimukset, jotka on vahvistettu jauhelihan ja raakalihavalmisteiden tuotantoon ja markkinoille saattamiseen sovellettavista vaatimuksista 14 päivänä joulukuuta 1994 annetussa neuvoston direktiivissä 94/65/EY (7).

(13) Poiketen asetuksen (EY) N:o 853/2004 3 artiklan 2 kohdassa säädetystä yleisestä periaatteesta, jonka mukaan elintarvikealan toimijat eivät hygieniasyistä saa käyttää muita aineita kuin juomavettä, asetuksen (EY) N:o 852/2004 liitteessä II olevassa VII luvussa ja asetuksen (EY) N:o 853/2004 liitteessä III olevan VIII jakson I luvun II osassa sekä III ja IV luvussa säädetään, että erityisesti aluksilla tapahtuvassa kalojen käsittelyssä saa käyttää puhdasta vettä. Koska puhtaan veden käyttö ei aiheuta vaaraa kansanterveydelle — sikäli kuin vesi vastaa asetuksessa (EY) N:o 852/2004 annettua määritelmää — ja jotta maissa sijaitsevat kalastustuotteita käsittelevät laitokset voisivat sopeuttaa toimintaansa asteittain, asianomaisten asetuksen (EY) N:o 853/2004 säännösten soveltamisala olisi ulotettava koskemaan tällaisia laitoksia siirtymäkauden aikana.

(14) Asetuksen (EY) N:o 853/2004 liitteessä III olevan IX jakson II luvun III osan 1 kohdan a alakohdassa säädetään, että meijerituotteita valmistavien elintarvikealan toimijoiden on varmistettava, että lehmän raakamaito täyttää asianomaisen vaatimuksen raja-arvon alittamisesta ennen käsittelyä. Tämän raja-arvon noudattaminen on erityisen tärkeää elintarviketurvallisuuden kannalta, kun kyseessä on raakamaito, joka on lämpökäsiteltävä ja jota ei ole käsitelty ennalta määritellyssä ajassa. Välittömästi ennen käsittelyä tapahtuva raja-arvon noudattamisen tarkastaminen olisi siirtymäjärjestelyllä rajoitettava koskemaan ainoastaan kyseisiä olosuhteita.

(15) Asetuksen (EY) N:o 853/2004 liitteessä III olevassa X jaksossa säädetään munia ja munatuotteita koskevista erityisistä hygieniavaatimuksista. Sen I luvun 2 kohdan mukaan munat on varastoitava ja kuljetettava tasaisessa lämpötilassa, jolla varmistetaan parhaiten niiden hygieenisten ominaisuuksien optimaalinen säilyminen. Koska jäsenvaltiot saavat ennen 1 päivää tammikuuta 2006 soveltaa kansallisia valvottuja lämpötilanormeja munien varastoinnissa ja kuljetuksessa varastojen välillä, olisi selvennettävä, että tällaisia normeja saa soveltaa edelleen siirtymäkauden järjestelynä toimivaltaisen viranomaisen luvalla. Näin elintarvikealan toimijoille jää aikaa sopeuttaa toimiaan ja menettelyitään vastaamaan uusia lämpötilanormeja, joiden noudattamista toimivaltainen viranomainen saattaa edellyttää.

(16) Asetuksen (EY) N:o 853/2004 liitteessä III olevan X jakson II luvun II osa 1 kohdan mukaan säröillä olevia munia voidaan käyttää munatuotteiden valmistamiseen tiettyjen edellytysten täyttyessä. Siirtymäjärjestelynä olisi säädettävä tämä mahdollisuuden ulottamisesta koskemaan nestemäistä munaa tuottavia laitoksia, jotka täyttävät kyseiset edellytykset.

(17) Asetuksessa (EY) N:o 854/2004 säädetään, että teurastamon henkilöstön jäsenillä, joille toimivaltainen viranomainen on antanut valtuudet hoitaa virallisten avustajien tehtäviä, on oltava sama koulutus ja ammattitaito kuin virallisilla avustajilla. Siirtymäkaudella olisi annettava toimivaltaiselle viranomaiselle aikaa suunnitella ja organisoida virallisissa tarkastuksissa avustaville teurastamon henkilöstön jäsenille annettavaa täydennyskoulutusta heidän ammattitaitonsa parantamiseksi sekä rajoitettava asianomaista vaatimusta sen varmistamiseksi, että teurastamon henkilöstön jäsenet koulutetaan erityistehtäviin, joiden hoitamiseen heille annetaan valtuudet.

(18) Asetuksen (EY) N:o 882/2004 12 artiklan mukaan laboratoriot, jotka suorittavat virallisen valvonnan yhteydessä otettujen näytteiden analyysin, on akkreditoitava. Laboratoriot, joihin aikaisemman yhteisön lainsäädännön mukaisesti ei sovellettu akkreditointivaatimusta, saattavat tarvita lisäaikaa saadakseen täyden akkreditoinnin, koska kyseessä on monivaiheinen ja työläs prosessi. On aiheellista antaa tällaisille laboratorioille lisäaikaa, jotta ne voivat toteuttaa tarvittavat toimet akkreditoinnin saamiseksi.

(19) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON ANTANUT TÄMÄN ASETUKSEN:

I LUKU

YLEISET SÄÄNNÖKSET

1 artikla

Siirtymäkausi

Tässä asetuksessa säädetään siirtymäkaudesta, jonka pituus on neljä vuotta ja joka päättyy 31 päivänä joulukuuta 2009 (jäljempänä ’siirtymäkausi’).

Tässä säädöksessä vahvistettuja siirtymäjärjestelyjä sovelletaan siirtymäkaudella, jollei tämän asetuksen 5 ja 8 artiklassa toisin säädetä.

II LUKU

ASETUKSEN (EY) N:o 853/2004 TÄYTÄNTÖÖNPANOA KOSKEVAT SIIRTYMÄJÄRJESTELYT

2 artikla

Eläinperäisten elintarvikkeiden varastot

1. Rajoittamatta kuitenkaan keskeistä yhteisön lainsäädäntöä ja erityisesti Euroopan parlamentin ja neuvoston direktiiviä 2000/13/EY (8) markkinoille voidaan saattaa ennen 1 päivää tammikuuta 2006 valmistettujen eläinperäisten elintarvikkeiden varastot, edellyttäen että ne on asianmukaisesti varustettu merkinnöillä, joista säädetään Euroopan parlamentin ja neuvoston direktiivin 2004/41/EY (9) 2 artiklassa luetelluissa säädöksissä.

2. Edellä 1 kohdassa tarkoitetut tuotteet, joille elintarvikealan toimija on määritellyt siirtymäkautta pidemmän säilyvyyden, saavat jäädä markkinoille niiden säilyvyyden ajaksi.

3 artikla

Jäniseläinten ja siipikarjan lihan suora toimittaminen pieninä määrinä

Poiketen siitä, mitä asetuksen (EY) N:o 853/2004 1 artiklan 3 kohdan d alakohdassa säädetään, ja rajoittamatta 1 artiklan 4 kohtaa, kyseisen asetuksen säännöksiä ei sovelleta tuottajiin, jotka toimittavat jäniseläinten ja siipikarjan lihaa pieninä määrinä suoraan lopulliselle kuluttajalle tai paikallisiin vähittäisliikkeisiin, jotka toimittavat kyseisen lihan suoraan lopulliselle kuluttajalle tuoreena lihana.

4 artikla

Eläinperäisten elintarvikkeiden saattaminen kansallisille markkinoille laitoksen hyväksyntää odotettaessa

Poiketen siitä, mitä asetuksen (EY) N:o 853/2004 4 artiklan 1 kohdassa säädetään, elintarvikealan toimijat, joilla oli lupa saattaa kansallisille markkinoilleen eläinperäisiä elintarvikkeita ennen 1 päivää tammikuuta 2006, saavat edelleen tehdä niin, jos ne varustavat elintarvikkeet kansallisella merkinnällä, joka ei ole sekoitettavissa asetuksen (EY) N:o 853/2004 5 artiklan 1 kohdassa tarkoitettuihin merkintöihin, kunnes toimivaltainen viranomainen on kyseisen asetuksen 4 artiklan 2 kohdan mukaisesti hyväksynyt tällaisia tuotteita käsittelevän laitoksen.

Kyseisillä kansallisilla merkinnöillä varustettuja eläinperäisiä elintarvikkeita saa saattaa ainoastaan sen jäsenvaltion markkinoille, jossa ne on valmistettu.

5 artikla

Pakkaus-, kääre- ja merkintämateriaalit, joihin on painettu valmiiksi terveys- tai tunnistusmerkinnät

Elintarvikealan toimijat voivat 31 päivään joulukuuta 2007 saakka käyttää edelleen sellaisten pakkaus-, kääre- ja merkintämateriaalien, joihin on painettu valmiiksi terveys- tai tunnistusmerkinnät, varastoja, jotka on hankittu ennen 1 päivää tammikuuta 2006.

6 artikla

Merkintävälineistö

Elintarvikealan toimijat ja toimivaltaiset viranomaiset voivat edelleen käyttää merkintävälineistöä, joka niillä on käytössä 31 päivänä joulukuuta 2005, kunnes se vaihdetaan, mutta kuitenkin enintään siirtymäkauden loppuun saakka, edellyttäen että asianomaisen laitoksen hyväksyntänumero ei muutu.

Kun välineistö vaihdetaan, toimivaltaisen viranomaisen on varmistettava, että vanhentunut välineistö poistetaan käytöstä niin, ettei sitä voida enää käyttää.

7 artikla

Tuontia koskevat terveysvaatimukset

1. Asetuksen (EY) N:o 853/2004 6 artiklan 1 kohtaa ei sovelleta sellaisten eläinperäisten elintarvikkeiden tuontiin, joiden osalta ei ole säädetty yhdenmukaisista tuontia koskevista terveysvaatimuksista, mukaan luettuina luettelot kolmansista maista ja niiden osista sekä laitoksista, joista tapahtuva tuonti on sallittu.

Kunnes tällaisten tuotteiden tuontia koskeva yhteisön lainsäädäntö on yhdenmukaistettu, tuonnin on täytettävä asianomaisen jäsenvaltion asettamat tuontia koskevat terveysvaatimukset.

2. Poiketen siitä, mitä asetuksen (EY) N:o 853/2004 6 artiklan 4 kohdassa säädetään, elintarvikealan toimijat, jotka tuovat kasviperäisiä tuotteita ja jalostettuja eläinperäisiä tuotteita sisältäviä elintarvikkeita, vapautetaan kyseisessä artiklassa säädetystä velvollisuudesta.

Kunnes kehitetään riskinarviointiin perustuva lähestymistapa yhdenmukaisten tuontia koskevien terveysvaatimusten ja tällaisten elintarvikkeiden tarkastusten täytäntöön panemiseksi, tuonnissa on tapauksen mukaan noudatettava yhdenmukaistettuja yhteisön sääntöjä, jotka ovat voimassa ennen 1 päivää tammikuuta 2006, ja muutoin kansallisia sääntöjä, joita jäsenvaltiot soveltavat ennen kyseistä päivämäärää.

8 artikla

Elintarvikeketjua koskevat tiedot

1. Poiketen siitä, mitä asetuksen (EY) N:o 853/2004 liitteessä II olevassa III jaksossa säädetään, jäsenvaltioiden on pantava asianomaiset vaatimukset täytäntöön eri aloilla vaiheittain — siipikarjateollisuuteen niitä sovelletaan välittömästi — siten, että vaatimus elintarvikeketjua koskevien tietojen toimittamisesta on pantu täytäntöön jäsenvaltioiden sianlihateollisuudessa siirtymäkauden toisen vuoden loppuun mennessä sekä hevosen- ja vasikanlihateollisuudessa kolmannen vuoden loppuun mennessä.

Tätä siirtymäjärjestelyä soveltavien jäsenvaltioiden on raportoitava sen täytäntöönpanosta komissiolle kunkin vuoden lopussa.

2. Poiketen siitä, mitä asetuksen (EY) N:o 853/2004 liitteessä II olevan III jakson 2 kohdassa säädetään elintarvikeketjua koskevien tietojen toimittamisesta teurastamotoiminnan harjoittajille vähintään 24 tuntia ennakkoon, toimivaltainen viranomainen voi sallia tällaisten tietojen toimittamisen teurastamotoiminnan harjoittajalle asianomaisten eläinten mukana eläinlajista riippumatta, edellyttäen että tämä ei vaaranna asetuksen (EY) N:o 853/2004 tavoitteita.

Kaikki elintarvikeketjua koskevat tiedot seikoista, joiden tiedetään voivan aiheuttaa vakavia häiriöitä teurastamon toiminnassa, on saatettava teurastamotoiminnan harjoittajan tietoon hyvissä ajoin ennen eläinten saapumista teurastamoon.

9 artikla

Tarhattujen muiden kuin kotieläiminä pidettävien sorkka- ja kavioeläinten liha

Poiketen siitä, mitä asetuksen (EY) N:o 853/2004 liitteessä III olevan III jakson 3 kohdan j alakohdassa säädetään, tämän asetuksen 16 artiklassa tarkoitetun todistuksen, josta ilmenee ante mortem -tarkastuksen hyväksyttävä lopputulos, antaa ja allekirjoittaa eläinlääkintäviranomainen.

10 artikla

Jauhelihan koostumusvaatimukset ja pakkausmerkintävaatimukset

1. Poiketen siitä, mitä asetuksen (EY) N:o 853/2004 liitteessä III olevan V jakson II luvun 1 kohdassa säädetään, elintarvikealan toimijan on tarkastettava laitokseen tulevat raaka-aineet sen varmistamiseksi, että ne vastaavat jäljempänä esitetyssä taulukossa annettua tuotenimikettä lopputuotteen osalta.

Taulukko: Päivittäisen keskiarvon perusteella valvottavat koostumusvaatimukset

Rasvapitoisuus Sidekudos: liha–proteiinisuhde — vähärasvainen jauheliha ≤ 7 % ≤ 12 — naudan jauheliha ≤ 20 % ≤ 15 — sianlihaa sisältävä jauheliha ≤ 30 % ≤ 18 — muiden eläinlajien jauheliha ≤ 25 % ≤ 15

2. Poiketen siitä, mitä asetuksen (EY) N:o 853/2004 liitteessä III olevan V jakson IV luvussa säädetään, pakkausmerkinnässä on lisäksi oltava seuraavat maininnat:

— ”rasvapitoisuus alle…”,

— ”sidekudos: liha–proteiinisuhde alle…”.

3. Jäsenvaltiot voivat sallia sellaisen jauhelihan, joka ei täytä koostumusvaatimuksia, saattamisen kansallisille markkinoilleen, jos jauheliha varustetaan kansallisella merkinnällä, joka ei ole sekoitettavissa asetuksen (EY) N:o 853/2004 5 artiklan 1 kohdassa tarkoitettuihin merkintöihin.

11 artikla

Puhtaan veden käyttö

1. Poiketen siitä, mitä asetuksen (EY) N:o 853/2004 3 artiklan 2 kohdassa ja liitteessä III olevan VIII jakson III luvun A kohdan 1 alakohdassa säädetään, puhtaasta vedestä tehtyä jäätä voidaan käyttää tuoreiden kalastustuotteiden jäähdyttämiseen maissa sijaitsevissa laitoksissa.

2. Poiketen siitä, mitä asetuksen (EY) N:o 853/2004 3 artiklan 2 kohdassa ja liitteessä III olevan VIII jakson III luvun A kohdan 2 ja 3 alakohdassa säädetään, elintarvikealan toimijat voivat käyttää puhdasta vettä kalastustuotteiden käsittelyyn laitoksissa ja aluksilla.

3. Poiketen siitä, mitä asetuksen (EY) N:o 853/2004 3 artiklan 2 kohdassa ja liitteessä III olevan VIII jakson IV luvun 1 kohdassa säädetään, elintarvikealan toimijat voivat käyttää puhdasta vettä äyriäisten ja nilviäisten jäähdyttämiseen niiden keittämisen jälkeen maissa sijaitsevissa laitoksissa.

12 artikla

Raakamaito ja meijerituotteet

Poiketen siitä, mitä asetuksen (EY) N:o 853/2004 liitteessä III olevan IX jakson II luvun III kohdan 1 alakohdan a alakohdassa säädetään, lehmän raakamaidon enimmäispesäkemäärää koskevaa säännöstä sovelletaan ainoastaan, kun raakamaito on lämpökäsiteltävä eikä sitä ole lämpökäsitelty määräajassa, joka on asetettu elintarvikealan toimijoiden vahvistamissa HACCP-järjestelmään perustuvissa menettelyissä.

13 artikla

Munat ja munatuotteet

1. Jäsenvaltiot, jotka ennen 1 päivää tammikuuta 2006 ovat soveltaneet kansallisia lämpötilavaatimuksia munien varastointiin ja ajoneuvoihin, joilla munia kuljetetaan varastojen välillä, voivat jatkaa niiden soveltamista.

2. Elintarvikealan toimijat voivat käyttää säröillä olevia munia nestemäisen munan tuottamiseen laitoksessa, joka on hyväksytty tähän tarkoitukseen, edellyttäen että tuotantolaitos tai pakkaamo toimittaa munat suoraan ja että munat rikotaan mahdollisimman nopeasti.

III LUKU

ASETUKSEN (EY) N:o 854/2004 TÄYTÄNTÖÖNPANOA KOSKEVAT SIIRTYMÄJÄRJESTELYT

14 artikla

Virallisessa valvonnassa avustaville teurastamon henkilöstön jäsenille annettava koulutus

Poiketen siitä, mitä asetuksen (EY) N:o 854/2004 5 artiklan 6 kohdan a alakohdan i alakohdassa ja liitteessä I olevan III jakson III luvun A kohdan a alakohdassa säädetään, teurastamon henkilöstön jäsenillä, joille toimivaltainen viranomainen on antanut valtuudet hoitaa virallisten avustajien erityistehtäviä, on oltava sama koulutus ja ammattitaito kuin virallisilla avustajilla niiden erityistehtävien suhteen, joiden suorittamiseen heillä on valtuudet, eikä heiltä vaadita virallisille avustajille tarkoitetun kokeen läpäisemistä.

Toimivaltaisen viranomaisen on varmistettava, että tällainen on koulutus on riittävä, ennen kuin se antaa teurastamon henkilöstön jäsenille valtuudet ottaa vastuulleen virallisten avustajien tehtäviä.

Toimivaltaisen viranomaisen on huolehdittava siitä, että tarvittavat täydentävät koulutus- ja organisointitoimet toteutetaan mahdollisimman pian ja viimeistään ennen siirtymäkauden päättymistä, jotta teurastamon henkilöstön jäsenille voidaan myöntää kyseiset valtuudet virallisten avustajien valintamenettelyn kautta.

15 artikla

Teurastamon henkilöstön jäseniä virallisessa valvonnassa avustajina käyttävien laitosten sertifiointi

Poiketen siitä, mitä asetuksen (EY) N:o 854/2004 liitteessä I olevan III jakson III luvun A kohdan a alakohdan toisessa alakohdassa säädetään, laitokset, jotka haluavat käyttää henkilöstönsä jäseniä virallisessa valvonnassa avustajina, vapautetaan siirtymäkauden aikana vaatimuksesta, jonka mukaan niillä on oltava kansainvälisesti tunnustettu sertifiointi, edellyttäen että laitos osoittaa, että se on aloittanut asiaa koskevat menettelyt ja jatkaa niitä sellaisen sertifioinnin saamiseksi, joka on kansainvälisten standardien, esimerkiksi laadunhallintaa tai elintarviketurvallisuutta koskevien ISO-standardien, mukainen.

16 artikla

Terveysvakuutuksen malli tarhattujen muiden kuin kotieläiminä pidettyjen sorkka- ja kavioeläinten lihaa varten

Poiketen siitä, mitä asetuksen (EY) N:o 854/2004 liitteessä I olevan IV jakson VII luvun A kohdan 4 alakohdassa säädetään, direktiivin 91/495/ETY liitteessä III esitettyä terveystodistusmallia voidaan käyttää kuljetettaessa tarhattuja muita kuin kotieläiminä pidettyjä kavioeläimiä tilalta teurastamoon.

17 artikla

Tuontia koskevat terveysvaatimukset

Asetuksen (EY) N:o 854/2004 III lukua ei sovelleta sellaisten eläinperäisten elintarvikkeiden tuontiin, joiden osalta ei ole säädetty yhdenmukaisista tuontia koskevista terveysvaatimuksista, mukaan luettuina luettelot kolmansista maista ja niiden osista sekä laitoksista, joista tapahtuva tuonti on sallittu.

Kunnes tällaisten tuotteiden tuontia koskeva yhteisön lainsäädäntö on yhdenmukaistettu, kyseisen tuonnin on täytettävä asianomaisen jäsenvaltion asettamat tuontia koskevat terveysvaatimukset.

IV LUKU

ASETUKSEN (EY) N:o 882/2004 TÄYTÄNTÖÖNPANOA KOSKEVAT SIIRTYMÄJÄRJESTELYT

18 artikla

Laboratorioiden akkreditointi

a) osoittaa, että se on aloittanut tarvittavat menettelyt akkreditoinnin saamiseksi ja jatkaa niitä asetuksen (EY) N:o 882/2004 mukaisesti;

b) antaa toimivaltaiselle viranomaiselle riittävät takeet siitä, että se ottaa 1 päivään tammikuuta 2006 mennessä käyttöön laadunvalvontajärjestelmän niille analyyseille, jotka se suorittaa virallisen valvonnan yhteydessä.

V LUKU

LOPPUSÄÄNNÖKSET

19 artikla

Uudelleentarkastelu

Tässä asetuksessa säädettyjä siirtymäjärjestelyitä ja niiden edellytyksiä voidaan tarkastella uudelleen milloin tahansa niiden täytäntöönpanosta saadun kokemuksen ja asetusten (EY) N:o 853/2004, (EY) N:o 854/2004 ja (EY) N:o 882/2004 perusteella.

20 artikla

Asetuksen (EY) N:o 853/2004 muuttaminen

Poistetaan asetuksen (EY) N:o 853/2004 liitteessä II olevan I jakson B kohdan 6 alakohdan kolmas alakohta.

21 artikla

Asetuksen (EY) N:o 854/2004 muuttaminen

Poistetaan asetuksen (EY) N:o 854/2004 liitteessä I olevan I jakson III luvun 6 kohdan toinen virke.

22 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2006.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 5 päivänä joulukuuta 2005. Komission puolesta Markos KYPRIANOU Komission jäsen

(1) EUVL L 139, 30.4.2004, s. 55; oikaistu EUVL L 226, 25.6.2004, s. 22.

(2) EUVL L 139, 30.4.2004, s. 206; oikaistu EUVL L 226, 25.6.2004, s. 83.

(3) EUVL L 165, 30.4.2004, s. 1; oikaistu EUVL L 191, 28.5.2004, s. 1.

(4) EUVL L 134, 30.4.2004, s. 1; oikaistu EUVL L 226, 25.6.2004, s. 3.

(5) EYVL L 55, 8.3.1971, s. 23.

(6) EYVL L 268, 24.9.1991, s. 41.

(7) EYVL L 368, 31.12.1994, s. 10.

(8) EYVL L 109, 6.5.2000, s. 29.

(9) EUVL L 157, 30.4.2004, s. 33; oikaistu EUVL L 195, 2.6.2004, s. 12.